## Odluka Ustavnog suda Republike Hrvatske broj:U-II-1304/2005 od 14. lipnja 2006

### NN 78/2006 (14.7.2006.), Odluka Ustavnog suda Republike Hrvatske broj:U-II-1304/2005 od 14. lipnja 2006

# USTAVNI SUD REPUBLIKE HRVATSKE

1909

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Željko Potočnjak, Agata Račan, Emilija Rajić, Smiljko Sokol, Nevenka Šernhorst, Vice Vukojević i Milan Vuković, u povodu prijedloga za pokretanje postupka za
ocjenu suglasnosti drugog propisa s Ustavom i zakonom, na sjednici održanoj 14.
lipnja 2006. godine, donio je

## ODLUKU

I. Pokreće se postupak za ocjenu suglasnosti s
Ustavom i zakonom te se ukida dio odredbe članka 2.g Odluke o izmjeni i dopuni
Odluke o porezima koju je donijelo Gradsko vijeće Grada Benkovca 19. prosinca
2002. (»Narodne novine«, broj 42/03.) koji glasi: »a primjenjivati će se od 1.
siječnja 2003. godine,«,

II. Ova odluka objavit će se u »Narodnim
novinama« i »Službenom glasniku« Zadarske županije.

Obrazloženje

1. Petar Marija Radelj
iz Zagreba podnio je 18. ožujka 2005. godine prijedlog za pokretanje postupka
za ocjenu suglasnosti s Ustavom i zakonom Odluke o porezima koju je donijelo
Gradsko vijeće Grada Benkovca 19. prosinca 2002. (»Narodne novine«, broj 4/03.,
u daljnjem tekstu: Odluka).

Ističe da je Gradsko vijeće grada Benkovca
donijelo 19. prosinca 2002. godine Odluku koja je objavljena u »Narodnim
novinama«, broj 4/03. od 8. siječnja 2003. godine, te da je odredbom članka 2.g
navedene Odluke propisano da ta Odluka stupa na snagu osmog dana od dana objave
u »Narodnim novinama«, a da će se primjenjivati od 1. siječnja 2003. godine, te
da će biti objavljena u »Službenom glasniku« Zadarske županije.

To znači da je Odluka stupila na snagu 16.
siječnja 2003., a da se u cijelosti primjenjuje od 1. siječnja 2003. godine.
Navedeno nalazi suprotnim odredbi članka 89. Ustava Republike Hrvatske.

Stoga predlaže pokretanje postupka i poništenje,
a podredno ukidanje osporene Odluke.

2. Tijekom ustavnosudskog postupka prijedlog je
dostavljen na očitovanje Gradskom vijeću Grada Benkovca, koje je dostavilo
očitovanje 15. rujna 2005. godine.

Prijedlog je djelomično osnovan.

3. Mjerodavne odredbe Ustava Republike Hrvatske,
prema ocjeni Ustavnog suda, za ocjenu ustavnosti osporene Odluke o gradskim
porezima su:

Članak 3.

Sloboda (...) vladavina prava (...) najviše su
vrednote ustavnog poretka Republike Hrvatske i temelj za tumačenje Ustava.

Članak 89. stavci 2. i 4.

Propisi tijela koja imaju javne ovlasti prije
stupanja na snagu moraju biti objavljeni na dostupan način u skladu sa zakonom.

Zakon i drugi propisi državnih tijela i tijela
koja imaju javne ovlasti ne mogu imati povratno djelovanje.

4. Ustavni sud utvrđuje da osporena odredba nije
suglasna odredbama članaka 3. i 89. stavka 4. Ustava Republike Hrvatske.

Razlozi zbog kojih je Sud utvrdio nesuglasnost
dijela odredbe koja je predmet ocjene suglasnosti s Ustavom i zakonom u ovom
predmetu istovjetni su razlozima u odluci, broj: U-II-1977/2005 od 29. lipnja
2005. godine (»Narodne novine«, broj 82 od 6. srpnja 2005. godine).

5. Stoga je, na temelju odredbe članka 55.
stavaka 1. i 2. Ustav­nog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst), odlučeno kao u izreci (točka I.).

Objava ove odluke (točka II. izreke) temelji se
na odredbi članka 29. Ustavnog zakona o Ustavnom sudu Republike Hrvatske.

Broj: U-II-1304/2005

Zagreb, 14. lipnja 2006.

USTAVNI SUD REPUBLIKE HRVATSKE

Predsjednik

**dr****. sc. Petar Klarić, v. r.**

Odluka, NN 78/2006-1909